燕思亭
作者：馬存
朝代：宋

paragraphs: 李白騎鯨飛上天，江南風月閑多年。
縱有高亭與美酒，何人一斗詩百篇。
主人定是金龜老，未到亭中名已好。
紫蟹肥時晚稻香，黄雞啄處秋風早。
我憶金鑾殿上人，醉著宮錦烏角巾。
巨靈摩山洪河竭，長鯨吸海萬壑貧。
如傾元氣入胸腹，須臾百媚生陽春。
讀書不必破萬卷，筆下自有鬼與神。
我曹本是狂吟客，寄語溪山莫相憶。
他年須使襄陽兒，再唱銅鞮滿街陌。